Dôvodová správa

A. Všeobecná časť

Návrh zákona, ktorým sa mení a dopĺňa zákon Národnej rady Slovenskej republiky č. 215/1995 Z. z. o geodézii a kartografii v znení neskorších predpisov a ktorým sa mení a dopĺňa zákon Národnej rady Slovenskej republiky č. 216/1995 Z. z. o Komore geodetov a kartografov v znení neskorších predpisov (ďalej len „návrh zákona“) predkladá Úrad geodézie, kartografie a katastra Slovenskej republiky (ďalej len „ÚGKK SR“) v zmysle plnenia Plánu legislatívnych úloh vlády SR na II. polrok 2012. Ďalším dôvodom na predloženie materiálu do legislatívneho procesu sú požiadavky aplikačnej praxe a aktuálnych procesov v oblasti elektronizácie katastra nehnuteľností a základnej bázy údajov pre geografický informačný systém (ZB GIS). 
 
Návrh zákona reaguje na požiadavky vyplývajúce z realizácie projektu Operačného programu Informatizácia spoločnosti (OPIS) – Elektronické služby katastra nehnuteľností (ESKN) a ZB GIS, a to tým spôsobom, že realizáciou projektu dôjde k centralizácii informačného systému geodézie, kartografie a katastra a jeho správcom na rozdiel od doterajšej právnej úpravy sa stane ÚGKK SR. V súčasnosti správcami informačného systému geodézie, kartografie a katastra sú správy katastra.
 
Cieľom OPIS je vybudovanie centrálneho informačného systému, ktorý vytvorí podmienky plnohodnotného poskytovania elektronických služieb pre verejnosť, pre orgány štátnej a verejnej správy a samosprávy. Informatizácia zároveň umožní zavedenie a využívanie moderných informačných a komunikačných technológií a poskytovanie informácií prostredníctvom elektronických služieb.
 
Zmeny, ktoré návrh zákona prináša, sa dotýkajú takmer všetkých ustanovení zákona, bezprostredne súvisia s rozvojom informatizácie spoločnosti a vplývajú na kvalitu poskytovaných služieb.
 
Cieľom legislatívnych prác pri príprave návrhu zákona je pripraviť zákon, ktorý:
 
§  reaguje na požiadavky vyplývajúce z realizácie projektu OPIS – Elektronické služby ZB GIS,
 
§  aktualizuje a precizuje niektoré základné pojmy v oblasti geodézie a kartografie,
 
§  zavedie nové definície pojmov na úseku geodézie a kartografie,
 
§  upresní znenie, aby po dohode s Ministerstvom vnútra Slovenskej republiky a z rozpočtových prostriedkov vyčlenených v jeho kapitole zabezpečoval geodetické a kartografické činnosti pri správe štátnych hraníc výhradne ÚGKK SR,
 
§  upresní, aby sa na vykonávanie vybraných geodetických a kartografických činností v záväzných súradnicových systémoch prostredníctvom sieťového riešenia globálnymi navigačnými satelitnými systémami používala len Slovenská priestorová observačná služba a nie komerčné služby,
 
§  upresní pojem „štátna dokumentácia“,
§  upresní poskytovanie údajov z informačného systému geodézie, kartografie a katastra,
 
§  rozšíri kompetencie ÚGKK SR o cenotvorbu, čím sa zabezpečí možnosť ÚGKK SR tvoriť cenu za jednotlivé služby a úkony, ktoré nie sú spoplatňované podľa zákona o správnych poplatkoch a následne cenu zverejňovať prostredníctvom ponukového cenníka,
 
§  rozšíri okruh geografických objektov, ktorých názvy štandardizuje ÚGKK SR aj o chránené stromy, a zároveň rozšíri kategórie vydavateľstiev o vydavateľov turistickej literatúry a učebníc, ktorí najčastejšie používajú geografické názvy,
 
§  precizuje ustanovenia o priestupkoch a porušení poriadku na úseku geodézie a kartografie a zároveň upraví sankcie za porušenie poriadku na úseku geodézie a kartografie,
 
§  precizuje a rozširuje rozsah splnomocňovacích ustanovení na vydanie vykonávacích predpisov.
 
Účinnosť zákona sa navrhuje od 1. júla 2013.
 
Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.